Predkladacia správa

Fond národného majetku Slovenskej republiky (ďalej len „fond“)  predložil na ministerstvo návrh na zmenu rozhodnutia vlády SR o privatizácii podniku Kysucké drevárske závody, štátny podnik, Krásno nad Kysucou vydaného uznesením vlády SR č. 508 zo 4. 8. 1998 a žiadosť o vydanie predchádzajúceho písomného súhlasu ministerstva so spôsobom naloženia s majetkom nadobudnutým fondom zrušením štátneho podniku Kysucké drevárske závody bez likvidácie.

Fond národného majetku Slovenskej republiky nemohol naložiť s majetkom štátneho podniku v plnom rozsahu podľa pôvodného rozhodnutia o privatizácii, nakoľko v čase jeho vydania nebolo orgánom príslušným na vydanie rozhodnutia známe, že nehnuteľnosti kompletizačná dielňa a pozemok zapísané na LV č. 137, parc.č. 6012/56 boli predané Daňovým úradom Čadca rozhodnutím č. 654/320/30022/98/Šte z 28.7.1998 o predaji nehnuteľnosti inak, na základe exekučného príkazu, t.j 6 dní skôr ako bolo rozhodnutie vydané.  Z uvedeného dôvodu pri uzatváraní zmluvy o predaji podniku predmetné nehnuteľnosti neprešli na kupujúceho Kysucké drevárske združenie, akciová spoločnosť, Krásno nad Kysucou, teraz v konkurze.

Ak by v čase vydania rozhodnutia boli známe skutočnosti týkajúce sa predaja dotknutých nehnuteľností, tieto by nemohli byť predmetom rozhodnutia o privatizácii, nakoľko už neboli súčasťou majetku š.p. Kysucké drevárske závody.

Nehnuteľnosti, ktoré sú predmetom tejto zmeny rozhodnutia fond nadobudol na základe rozhodnutia Krajského súdu v Banskej Bystrici zo dňa 20.12.2000, ktorým boli vylúčené z konkurznej podstaty a vydaním opravného rozhodnutia Daňového úradu v Čadci, ktorým sa zrušilo rozhodnutie z 28.7.1998.

Zmena v bode 2. rozhodnutia, účtovná hodnota sa znižuje o hodnotu nehnuteľností dotknutých touto zmenou, lebo v čase prechodu na fond boli predané a v účtovníctve nemali byť  zahrnuté.

Podľa privatizačného projektu vedeného v evidencii  MSPNM SR  pod  číslom  4 
 zostatková cena uvedených nehnuteľností  je    3 219 592,- Sk ku dňu 31. 12. 1997.

Prezídium fondu uznesením č. 3/LXXV/02 zo dňa 3. 4. 2002 schválilo návrh na zmenu rozhodnutia o privatizácii podniku, vydaného uznesením vlády SR č. 508 zo 4. augusta 1998 a  spôsob naloženia s majetkom š.p. KYSUCKÉ DREVÁRSKE ZÁVODY, Krásno nad Kysucou, s ktorým nemohol naložiť podľa pôvodného rozhodnutia o privatizácii.

Podľa vyhlásenia štatutárnych zástupcov, fond v súčasnosti je výlučným a neobmedzeným vlastníkom nehnuteľností vyznačených na LV č. 137, k.ú. Krásno nad Kysucou ako kompletizačná dielňa a pozemok o výmere 5 481 m2 a nie sú známe žiadne skutočnosti, ktoré by bránili nakladaniu s týmito nehnuteľnosťami.

 

Fond má zámer nadobudnutý majetok predať kupujúcemu vybranému na základe výberového konania.	

Zmena rozhodnutia nemá finančný, ekonomický, environmentálny vplyv ani vplyv na zamestnanosť.

	Materiál bol dňa ………………… 2002 na rokovaní PEM odporučený predložiť na rokovanie vlády SR.